JMART ควักเงิน 63 ลบ.ซื้อหุ้น Avantis เฉียด 32% หวังดึงเทคโนโลยีพัฒนา Ecosystem
JMART ลงทุน “เอวานทิส แลบอราทอรี” สัดส่วน 31.82% มูลค่าเงินลงทุน 63 ล้านบาท หวังนำเอาเทคโนโลยีมาใช้กับการเงินในการสร้างนวัตกรรมใหม่
JMART ควักเงิน 63 ลบ.ซื้อหุ้น Avantis เฉียด 32% หวังดึงเทคโนโลยีพัฒนา Ecosystem
3 ต.ค. 2565

บริษัท เจ มาร์ท จำกัด (มหาชน) หรือ JMART เปิดเผยว่า ที่ประชุมคณะกรรมการบริษัท ครั้งที่ 9/2565 เมื่อวันที่ 30 กันยายน 2565 ได้มีมติอนุมัติให้เข้าลงทุนใน บริษัท เอวานทิส แลบอราทอรี (ประเทศไทย) จำกัด (Avantis) โดยลงทุนจำนวน 318,182 หุ้น (พาร์ 10 บาทต่อหุ้น) ในสัดส่วนร้อยละ 31.82 ของจำนวนหุ้นที่มีสิทธิออกเสียงทั้งหมด โดยเป็นการซื้อหุ้นจากการเข้าทำสัญญาจองซื้อหุ้นสามัญเพิ่มทุนจาก Avantis  ด้วยมูลค่าเงินลงทุน 63 ล้านบาท
โดย Avantis เป็นบริษัทที่ดำเนินธุรกิจในการพัฒนาเทคโนโลยีทางด้านการเงิน (Financial Technology) โดยการนำเอาเทคโนโลยีมาใช้กับการเงินในการสร้างนวัตกรรมใหม่ เช่น Decentralized Technology เพื่อเพิ่มประสิทธิภาพ ความสะดวกรวดเร็ว ความปลอดภัย ลดต้นทุนที่เกิดขึ้นและตอบสนองความต้องการของผู้ใช้บริการในธุรกิจการเงินและธุรกิจหลักทรัพย์
ทั้งนี้ คณะกรรมการบริษัทได้พิจารณาถึงประโยชน์ในเชิงธุรกิจที่จะได้รับจากการดำเนินธุรกิจร่วมกัน และการลงทุนใน Avantis สอดคล้องกับวิสัยทัศน์ในการลงทุนของกลุ่มบริษัท และจะช่วยพัฒนา Ecosystem ร่วมกันทางด้านเทคโนโลยีและการเงินร่วมกันในอนาคต และได้พิจารณาถึงทิศทางของแผนการนำเนินธุรกิจของ Avantis ในเทคโนโลยีต่างๆ ที่ Avantis กำลังพัฒนาขึ้น